E ai ki Te Tiriti o Waitangi i whakaaetia te whakatūngia i te Kāwanatanga. Anei te Kāwanatanga me ōna hē me ōna hāmene katoa. Anā, kua kōrerohia i tēnei rā, kua whakahoki atu i te 1 paihēneti noa iho i tangohia i a koutou. Ā, inā te kōrero o te Atikara Tuarua ka pupuri tonu ngā rangatira i tō rātou mana motuhake me te rangatiranga. E kore tērā e mimiti i roto i a tātou ngā iwi puta noa i te motu. Ā, ko te Atikara Tuatoru kia mana ōrite tātou katoa. Kāore anō tērā kia whakatutuki. Nō reira kei te aroha tonu atu tātou ki ō tātou iwi. Ahakoa kua tutuki pai ai tēnei tūāhuatanga i roto i te 1 paihēneti me waiho ake mā ō tātou tamariki mokopuna, te 99 paihēneti e toe ana. Mā rātou anō hoki e whawhai mō taua tūāhuatanga i roto i ngā kerēme tiriti puta noa.